Πρόταση ΑΠΟΦΑΣΗΣ ΤΟΥ ΣΥΜΒΟΥΛIΟΥ για τροποποίηση της απόφασης 91/666/ΕΟΚ για τη δημιουργία κοινοτικών αποθεμάτων εμβολίων κατά του αφθώδους πυρετού (υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με την οδηγία 85/511/ΕΟΚ, το Συμβούλιο θέσπισε κοινοτικά μέτρα για την καταπολέμηση του αφθώδους πυρετού. Τα μέτρα αυτά, ενώ καταρχήν ακολουθούν την πολιτική του μη εμβολιασμού, προβλέπουν επείγοντα εμβολιασμό σε περιπτώσεις εξάπλωσης της ασθένειας.

Με την απόφαση 91/666/ΕΟΚ της 11ης Δεκεμβρίου 1991, το Συμβούλιο προέβλεψε τη δημιουργία κοινοτικών αποθεμάτων εμβολίων κατά του αφθώδους πυρετού, και καθόρισε τράπεζες αντιγόνων που βρίσκονται σε τέσσερις διαφορετικές γεωγραφικές θέσεις.

Μετά την έγκριση της απόφασης αυτής, δύο τράπεζες αντιγόνων που είχαν καθοριστεί για την φύλαξη μέρους των κοινοτικών αποθεμάτων αντιγόνων, παραιτήθηκαν από τη δέσμευσή τους να παρέχουν τις υπηρεσίες αυτές προς την Κοινότητα.

Για διάφορους λόγους, ενδέχεται να προκύψει ανάγκη στο μέλλον για την ανακατανομή, πιθανόν εντός συντόμου χρονικού διαστήματος και εν πάση περιπτώσει χωρίς αναιτιολόγητες καθυστερήσεις, των αποθεμάτων αντιγόνου σε κατάλληλες εγκαταστάσεις εντός της Κοινότητας, σύμφωνα με τις διατάξεις του άρθρου 3 παράγραφος 3 της απόφασης 91/666/ΕΟΚ του Συμβουλίου. Έτσι για τη συμμόρφωση προς τις διατάξεις αυτές, το αντιγόνο θα αποθηκευθεί σε περισσότερες από μία εγκαταστάσεις για να εξασφαλιστεί ότι σε περίπτωση τεχνικών προβλημάτων τα οποία θα έχουν ως αποτέλεσμα την αλλοίωση του αντιγόνου σε μία από τις τράπεζες, να εξασφαλίζεται η διαθεσιμότητα παρασκευής εμβολίων από τις άλλες τράπεζες αντιγόνου.

Σκοπός της παρούσας πρότασης της Επιτροπής είναι να παρασχεθούν τα νομικά μέσα για τον με απόφαση της Επιτροπής καθορισμό, ανάλογα με τις ανάγκες, πρόσθετων εγκαταστάσεων για την αποθήκευση των κοινοτικών αποθεμάτων αδρανοποιημένου αντιγόνου αφθώδους πυρετού, ακολουθώντας τις διαδικασίες της μόνιμης κτηνιατρικής επιτροπής.

Πρόταση ΑΠΟΦΑΣΗΣ ΤΟΥ ΣΥΜΒΟΥΛIΟΥ για τροποποίηση της απόφασης 91/666/ΕΟΚ για τη δημιουργία κοινοτικών αποθεμάτων εμβολίων κατά του αφθώδους πυρετού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

(1) ότι σύμφωνα με τις διατάξεις του άρθρου 13 παράγραφος 3 της οδηγίας 85/511/ΕΟΚ του Συμβουλίου της 18ης Νοεμβρίου 1985 για τη θέσπιση κοινοτικών μέτρων για την καταπολέμηση του αφθώδους πυρετού (1), όπως τροποποιήθηκε με την πράξη προσχώρησης της Αυστρίας, της Φινλανδίας και της Σουηδίας, μπορεί να αποφασιστεί η διενέργεια επείγοντος εμβολιασμού σε περιορισμένη περιοχή, σε περίπτωση κατά την οποία η σφαγή ολόκληρης της αγέλης ενδέχεται να μη είναι επαρκής για την εξάλειψη του ιού*

(1) ΕΕ L 315 της 26.11.1985, σ. 11.

(2) ότι με την απόφαση 91/666/ΕΟΚ (2) του Συμβουλίου δημιουργήθηκαν κοινοτικά αποθέματα εμβολίων κατά του αφθώδους πυρετού, τα οποία βασίζονται σε αποθέματα συμπυκνωμένων αδρανοποιημένων αντιγόνων που δύνανται ταχέως να μετατραπούν σε εμβόλια για επείγουσα χρήση και τα οποία αποθηκεύονται σε προκαθορισμένες εγκαταστάσεις*

(2) ΕΕ L 368 της 31.12.1991, σ. 21.

(3) ότι, μετά την έγκριση της απόφασης 91/666/ΕΟΚ του Συμβουλίου, δύο από τις προκαθορισμένες τράπεζες αντιγόνων για τη διατήρηση μέρους των κοινοτικών αποθεμάτων εμβολίων κατά του αφθώδους πυρετού παραιτήθηκαν από τη δέσμευση που είχαν αναλάβει να παρέχουν τις υπηρεσίες αυτές στην Κοινότητα*

(4) ότι, για να τηρηθούν οι διατάξεις του άρθρου 3 παράγραφος 3 της απόφασης 91/666/ΕΟΚ του Συμβουλίου, ενδέχεται να προκύψει για διάφορους λόγους ανάγκη να καθοριστούν κατάλληλες εγκαταστάσεις εντός της Κοινότητας στις οποίες να διανεμηθούν ή να ανακατανεμηθούν τα αποθέματα αντιγόνου για την παρασκευή εμβολίου κατά του αφθώδους πυρετού για την αποθήκευσή τους*

(5) ότι, σύμφωνα με το άρθρο 14 παράγραφος 3 της οδηγίας 85/511/EΟΚ, του Συμβουλίου, η δυνατότητα της Επιτροπής να προτείνει προς το Συμβούλιο τη δημιουργία κοινοτικών αποθεμάτων εμβολίων κατά του αφθώδους πυρετού έχει λήξει από την 1η Απριλίου 1991*

(6) ότι, για να υπάρχει δυνατότητα άμεσης αντίδρασης στις ανάγκες διανομής ή ανακατανομής των κοινοτικών αποθεμάτων αντιγόνου για την παρασκευή εμβολίων κατά του αφθώδους πυρετού για τη φύλαξή τους σε διάφορες εγκαταστάσεις, είναι αναγκαία η τροποποίηση της απόφασης 91/666/ΕΟΚ του Συμβουλίου, ιδίως όσον αφορά τις προβλεπόμενες διαδικασίες για τον καθορισμό κοινοτικών τραπεζών αντιγόνου και εμβολίων*

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

’ρθρο 1

Στο άρθρο 3 παράγραφος 1 της απόφασης 91/666/ΕΟΚ του Συμβουλίου:

- διαγράφονται η πρώτη και η τρίτη περίπτωση,

- προστίθεται νέα περίπτωση η οποία έχει ως εξής:

"- οποιαδήποτε άλλη τράπεζα καθορίζεται σύμφωνα με τις προβλεπόμενες από το άρθρο 10 της παρούσας απόφασης διαδικασίες."

’ρθρο 2

Η παρούσα απόφαση απευθύνεται στα κράτη μέλη.

Έγινε στις Βρυξέλλες, στις

Για το Συμβούλιο

Ο Πρόεδρος